ผู้ถือหุ้น SSP ไฟเขียวจ่ายปันผล “หุ้น-เงินสด” ขึ้น XD 5 พ.ค.นี้ มั่นใจรายได้ปี 65 โต 20%
ผู้ถือหุ้น SSP ไฟเขียวจ่ายปันผลเป็นหุ้นอัตรา 10:1 และเงินสด 0.0111111114 บ. ขึ้น XD 5 พ.ค.นี้ พร้อมจ่ายปันผล 25 พ.ค.นี้ ตั้งเป้ารายได้ปีนี้โต 20% และอยู่ระหว่างเจรจาดีล M&A ร่วมกับพันธมิตรทั้งในและต่างประเทศ
ผู้ถือหุ้น SSP ไฟเขียวจ่ายปันผลเป็นหุ้นอัตรา 10:1 และเงินสด 0.0111111114 บ. ขึ้น XD 5 พ.ค.นี้ พร้อมจ่ายปันผล 25 พ.ค.นี้ ตั้งเป้ารายได้ปีนี้โต 20% และอยู่ระหว่างเจรจาดีล M&A ร่วมกับพันธมิตรทั้งในและต่างประเทศ
27 เม.ย. 2565

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยว่า ที่ประชุมสามัญผู้ถือหุ้นประจำปี 2565 ในวันที่ 26 เมษายน 2565 ที่ผ่านมามีมติอนุมัติจ่ายปันผลเป็นหุ้นในอัตรา 10 หุ้นสามัญเดิมต่อ 1 หุ้นปันผล และจ่ายปันผลเป็นเงินสดในอัตรา 0.0111111114 บาทต่อหุ้น เตรียมขึ้นเครื่องหมาย XD ในวันที่ 5 พฤษภาคม 2565 กำหนดจ่ายเงินปันผลในวันที่ 25 พฤษภาคม 2565
สำหรับแผนการดำเนินงานในปี 2565 บริษัทตั้งเป้ารายได้ปีนี้เติบโตไม่ต่ำกว่า 20% และอยู่ระหว่างเจรจาดีล M&amp;A ร่วมกับพันธมิตรในหลายโครงการ ทั้งในและต่างประเทศ โดยคาดว่าจะเห็นความชัดเจนเร็วๆนี้
“ทั้งนี้ มั่นใจว่าจากแผนการขยายการลงทุนโรงไฟฟ้าทั้งในและต่างประเทศ จะช่วยสนับสนุนธุรกิจเติบโตอย่างแข็งแกร่ง สร้างสถิติสูงสุดใหม่ต่อเนื่อง ตามกำลังการผลิตไฟฟ้าที่เพิ่มขึ้น โดยปัจจุบันมีกำลังการผลิตไฟฟ้าที่เปิดดำเนินงานแล้ว 241.5 เมกะวัตต์ และวางเป้าหมายเพิ่มเป็น 400 เมกะวัตต์ภายในปี 2567” นายวรุตม์ กล่าว 
สำหรับความคืบหน้าโครงการโรงไฟฟ้าพลังงานแสงอาทิตย์ LEO 2 ในประเทศญี่ปุ่นกำลังการผลิต 22 เมกะวัตต์ เตรียมจ่ายไฟเข้าระบบเชิงพาณิชย์ (COD) ในไตรมาส 2/2567 ส่วนการลงทุนโครงการโรงไฟฟ้าพลังงานลมเฟส 2 ในประเทศเวียดนาม ขนาดกำลังการผลิต 48 เมกะวัตต์ อยู่ระหว่างขั้นตอนทำการศึกษาและรอความชัดเจนจากภาครัฐของเวียดนาม
โดยล่าสุดบริษัทได้เข้าซื้อหุ้น “วินชัย” ทั้งหมด 25% จาก Qian Xing Long มูลค่า 752 ล้านบาท ซึ่งเป็นโรงไฟฟ้าพลังงานลมขนาดกำลังการผลิต 45 เมกะวัตต์ ในจังหวัดมุกดาหาร และมีสัญญา Adder 3.5 บาทต่อหน่วย (กิโลวัตต์ชั่วโมง) เป็นระยะเวลา 10 ปี ขายให้กับการไฟฟ้าฝ่ายผลิตแห่งประเทศไทย (กฟผ.) ซึ่งมีการจ่ายไฟฟ้าเข้าระบบในเชิงพาณิชย์ (COD) ตั้งแต่วันที่ 1 เมษายน 2562 และเตรียมรับรู้กำไรเข้ามาทันทีในไตรมาส 1/2565
อนึ่ง ผลการดำเนินงานในปี 2564 กลุ่มบริษัทมีการเติบโตต่อเนื่องเมื่อเทียบกับงวดเดียวกันของปีก่อน สามารถสร้างรายได้และกำไรสูงสุดนับตั้งแต่ก่อตั้งกิจการ โดยมีรายได้รวม 2,698 ล้านบาท เพิ่มขึ้น 39.4% เทียบงวดเดียวกันของปีก่อนมีรายได้รวม 1,935 ล้านบาท และมีกำไรสุทธิ 859 ล้านบาท เพิ่มขึ้น 16.7% เทียบงวดเดียวกันของปีก่อนมีกำไรสุทธิ 736 ล้านบาท ขณะที่กำไรก่อนหักดอกเบี้ย ภาษี และค่าเสื่อมราคา (EBITDA) อยู่ที่ 2,023 ล้านบาท เพิ่มขึ้น 32.6% เทียบงวดเดียวกันของปีก่อน